skødeopslag
Et skødeopslag er den nederste del af en opsmøget uniformskjole, våbenfrakke eller kappe, som gør foret synligt.
Ved at ombukke skøderne og hægte eller knappe enderne sammen på ydersiden af benene, fik man større bevægelighed. I 1600-1700-tallet, hvor soldater bar langskødede uniformskjoler, var dette særdeles praktisk. I første omgang blev det almindelig praksis i kavaleriet, da det gjorde det nemmere at stige af og på hesten. Da kavaleriet blev anset for finere, blev skikken med ombukkede skøder snart efterlignet ved infanteriet.
Foret, som herved blev synligt, var normalt i det enkelte regiments kendingsfarve, som også var synlig på ærmeopslagene. Med disse farver kunne man skelne de enkelte regimenter fra hinanden.
I første halvdel af 1800-tallet holdt man op med at bruge ombukkede skøder for at spare materialer. Man gjorde i stedet skøderne smallere og syede herpå trekantede stykker stof, som skulle efterligne tidligere tiders rigtige skødeopslag.